《玉蝴蝶 和《愁言词》韵》
清代·王策

小阁平分春色，暖融芳气，风醉烟柔。两两窥帘燕子，欲去还留。

卖花声、听过深巷；寻梦路、锁断层楼。篆烟幽。晚来唤雨，憎杀啼鸠。

心忧。红桥绿树，碧云芳草，遥指苏州。依旧清江接天，千折断肠流。

夜灯前、暗追心诺；晨镜里、不慰眉愁。怎生休。病中衾枕，浑似深秋。

作者简介：江苏太仓人，字汉舒。诸生。以词名，尤侗曾邀主其家。有《香雪词钞》。